Na, nu geiht denn de Leutnant los,
Un wenn so'n Leutnant richtig schellt:
»Ein Himmel Donnerwetter Kreuz
Millionen heilig Schwerenot!«,
Denn bäwert unner em de Welt,
Un knicken, knacken, knastern deiht s'!
Acht Wochen lang bi Water un bi Brod
Un Standrecht, Kugel, streng' Arrest
Un teihn Johr Festung sünd dat best,
Wat uns' lütt Hanning kriggt tau hüren.
Taum Glücken äwerst müßt't passieren,
Dat de Großherzog dortau kem.
»Was gibt es denn, von Donnerström?«
De Leutnant nu, in vullen Iwer,
Vertellt dat Stück von Hanne Knaken
Un wat hei Gruglichs hadd verbraken.
Dunn fängt Paul Friedrich an tau lachen
Un seggt tau em: »Hier lernen Sie, mein Lieber,
Aus jedem Holz ist ein Apoll zu schnitzen,
Aus jedem ist ein Held zu machen,
Ein jeder Stand hat seinen alten Fritzen
Und Cäsar und Napoleon;
Selbst aus'm Schneider hat man schon
Den Helden sich entpuppen sehn,
Wie es zu Fehrbellin geschehn –
Doch wat en Scheper is, dat bliwwt en Scheper.«
Un Hanne Knaken ranne rep'e:
»Gah man taurügg nah Hahnen-Liepen,
Du kannst dor wedder Lämmer gripen.«